*Projekts*

LATVIJAS REPUBLIKAS MINISTRU KABINETS

2014.gada Noteikumi Nr.\_\_\_\_\_\_

Rīgā (prot. Nr. ­­ .§)

**Grozījumi Ministru kabineta 2009.gada 28.jūlija noteikumos Nr.836 „Pedagogu darba samaksas noteikumi”**

Izdoti saskaņā ar Izglītības likuma

14.panta 16. un 22.punktu

1. Izdarīt **Ministru kabineta** 2009.gada 28.jūlija noteikumos Nr.836 „Pedagogu darba samaksas noteikumi”(Latvijas Vēstnesis, 2009, 121., 168.nr.; 2010, 137.nr.; 2011, 131.nr.; 2012, 133.nr.; 2013, 169.nr.) šādus grozījumus:

* 1. izteikt 2.punktu šādā redakcijā:

„2. Mēneša darba algu pedagogam, izņemot pedagogu šo noteikumu 3. un 4.punktā minētajās izglītības iestādēs, nosaka par darba laiku astronomiskajās stundās (ieskaitot starpbrīžus starp mācību stundām, nodarbībām vai lekcijām) atbilstoši viņa darba slodzei un pedagoga darba stāžam. Pedagogam augstskolā vai koledžā darba samaksas organizāciju nosaka attiecīgi augstskolas senāts vai koledžas padome”;

1.2. aizstāt 8. punktā vārdus „vakantās pedagogu darba likmes un stundu skaitu mācību priekšmetos” ar vārdiem „vakantos pedagogu amatus un vakanto stundu skaitu mācību priekšmetos”;

1.3. izteikt 13.un 13.1 punktu šādā redakcijā:

„13. Vispārējās izglītības un profesionālās izglītības iestāžu direktoriem un viņu vietniekiem, sporta organizatoriem, struktūrvienību vadītājiem izglītības jomā, izglītības metodiķiem, sporta organizatoriem, direktora vietniekiem metodiskajā darbā valsts ģimnāzijās, izglītības iestāžu bibliotekāriem, pirmsskolas izglītības iestāžu vadītājiem un metodiķiem papildus amata pienākumiem tarificētā mācību priekšmeta pedagoga darba apjoms nedrīkst pārsniegt 9 stundas nedēļā.

13.1 Koledžu direktoriem un viņu vietniekiem, sporta organizatoriem, struktūrvienību vadītājiem izglītības jomā, izglītības metodiķiem, sporta organizatoriem, izglītības iestāžu bibliotekāriem, kas īsteno pirmā līmeņa profesionālās augstākās izglītības programmas, papildus amata pienākumiem tarificētā mācību priekšmeta pedagoga darba apjoms nedrīkst pārsniegt 9 stundas nedēļā.”;

1.4. izteikt 28.1 punktu šādā redakcijā:

„28.1 Pedagogiem, kas ir ieguvuši 3., 4. un 5.kvalitātes pakāpi, nosaka piemaksu attiecīgi 31.87 *euro*, 79.68 *euro* un 99.60 *euro* apmērā par vienu pedagoga darba likmi proporcionāli viņiem tarificētajai slodzei. Vispārējās izglītības un profesionālās izglītības iestāžu direktoriem un viņu vietniekiem, struktūrvienību vadītājiem izglītības jomā, izglītības metodiķiem, sporta organizatoriem, direktora vietniekiem metodiskajā darbā valsts ģimnāzijās un pirmsskolas izglītības iestāžu metodiķiem par viņu veikto pedagoģisko darbu šo piemaksu nosaka, proporcionāli viņiem tarificētajai stundu slodzei, neieskaitot viņu amatalgu.”;

1.5.izteikt 40.punktu šādā redakcijā:

„Vispārējās izglītības un profesionā­lās izglītības mācību priekšmetu pedagogiem tarificē līdz divām darba stundām nedēļā (līdz 80 stundām gadā profesionālās izglītības mācību priekšmetu pedagogiem) par vienu darba likmi mācību stundu sagatavošanai. Pirmsskolas izglītības iestāžu pedagogiem, kuriem noteikta 30 stundu mēneša darba algas likme, tarificē līdz četrām darba stundām nedēļā mācību nodarbību sagatavošanai.”;

1.6. papildināt IV nodaļu ar 45.¹ un 45.² punktu šādā redakcijā:

„45.¹ Vispārējās un profesionālās izglītības iestādēs, veicot pedagogu darba laika uzskaiti, attiecīgajā mēneša darba dienā pedagoga darba laika uzskaites veidlapā pedagogam tarificētās un nostrādātās stundas atzīmē ar burtu „T”.

45. ² Izglītojamo brīvdienās vispārējās izglītības un profesionā­lās izglītības iestādēs atbilstoši katram pedagogam tarificētajam stundu skaitam nedēļā direktors nosaka pedagogu darba laiku individuālajam darbam ar izglītojamajiem, mācību stundu plānošanai un sagatavošanai, profesionālajai pilnveidei, kā arī dalībai izglītības iestādes pasākumos. ”;

1.7. izteikt 1.pielikuma 4.tabulu šādā redakcijā:

„Pārējo pedagogu zemākās mēneša darba algas likmes (*euro*)

4.tabula

|  |  |  |  |  |
| --- | --- | --- | --- | --- |
| Nr.p.k. | Pedagoga amata (profesijas) nosaukums | Pedagoģiskā darba stāžs (gados) | | |
|  |  | mazāks par 5 | no 5 līdz 10 | lielāks par 10 |
| 1. | Izglītības metodiķis valsts dibinātā izglītības atbalsta iestādē | 405 | 428 | 435 |
| 2. | Izglītības metodiķis | 405 | 413 | 420 |
| 3. | Pedagogs | 405 | 413 | 420” |

2. Noteikumi stājas spēkā 2014.gada 1. septembrī.

Ministru prezidente L.Straujuma

Izglītības un zinātnes ministre I.Druviete

Iesniedzējs:

Izglītības un zinātnes ministre \_\_\_\_\_\_\_\_\_\_\_\_ I.Druviete

Vizē:

Valsts sekretāre \_\_\_\_\_\_\_\_\_\_\_\_\_ S.Liepiņa

12.06.2014 18:12

544 vārdi

A.Āboliņa

67047930, [anita.abolina@izm.gov.lv](mailto:anita.abolina@izm.gov.lv),